Ala onthe meenenganie mamũatĩĩe Mwĩai Ngai na kũmũthũkũmaa we e weka; athembi, masista na mambulatha nĩ mevĩtaa na motianĩo atatu; kwĩkala me atheũ kĩ-mwĩĩ, mekalae thayũ wa ũkya, na kwĩthĩawa me ew’i kũla kwĩ anene moo. Motianĩonĩ aa me atatu, kĩla nyie mwene nĩsĩlasya kĩ vinya mũno kwĩanĩĩsya nĩ kwĩkala wĩ mũtheu kĩ-mwĩĩ. Kĩtumi nũndũ ethĩwa mũndũ ndekwĩanĩĩsya ũtianĩo wa ũkya kana wa kwĩthĩwa e mwĩw’i, o kwa mĩtũkĩ kana o kwa ĩvinda yĩasa, anene make makeethĩwa matonya kũmanya. Ĩndĩ kwa ũla ũvukasya mwĩĩ wake, vai mũndũ ũngĩ ũtonya kũmanya ũu ateo Mwĩai Ngai e weka. Mũndũ no ethĩwe o kĩla ĩvinda atena ũtheu mesilyanĩ na mĩw’ĩlenĩ yake, na ailea kwĩsa kũkanw’a o na ĩmwe.
NTHEMBO YA ŨTHEU WA KĨ-MWĨĨ NĨ MYAU?
Ũtheu wa kĩ-mwĩĩ nĩ kũtiana na maũndũ onthe ma kũmanyana kĩ-mwĩĩ, kana o na kwĩka ũndũ w’onthe ũkonanĩtye na maũndũ ma kĩ-mwĩĩ wĩsĩ, kana o na ũtesi. Ũtheu wa kĩ-mwĩĩ wa kwĩlea, nĩ kũlea kwĩsa kũtwaana kana kũtwawa kana o na kwĩthĩwa ve mũndũ woosie mũkekalanasya. Nĩ kwĩthĩwa wanyuvie Yesũ ta we mũnyanyau thayũnĩ waku w’onthe. Savulĩ 86:11 nĩ mboya nzeo mũno yoloota mwĩkalĩle wa ũtheu wa kĩ-mwĩĩ:
Ame Mwĩai Ngai manyĩsye ũndũ ũkwenda nĩke, nĩ kana nĩatĩĩe ũwo waku, nenge ngoo ĩtena ũaanĩkũ, nĩ kana nĩkĩae ĩsyĩtwa yaku.
Ala onthe meetiwe kũmũatĩĩa na kũmũthũkũma Ngai e weka, methĩawa mathoketw’e methĩwe mate atwae kana makatwaana, na methĩwe maũndũ moo onthe malenge Mwĩai Ngai e weka maimũthaitha kwĩsĩla mĩĩnĩ yoo. Mũtheũ Vaũlo asyaaĩ:
Nĩngũmwĩsũva ĩndĩ mbaitu, nũndũ wa tei mwingĩ ũla Ngai ũtwonetye, mwĩyumye inyw’ĩ ene ta nthembo yĩ thayũ, ntheu na ya kũmwendeesya Ngai. Ĩsu nĩyo nzĩa ĩla mbaĩlu yenyu ya kũmũthaitha Ngai. Mũikaatĩĩe mĩkalĩle ya andũ ma nthĩ ĩno, ĩndĩ ĩtĩkĩlyai Ngai amũalyũle ngoonĩ kwa kũmũtũnga eũ ilĩkonĩ syenyu. Nĩvo ĩndĩ mwĩĩthĩwa mũtonya kũmanya kĩla Ngai ũkwenda, nakyo nĩ kĩla kĩseo, kĩmwendeeasya na kyaĩlu.
-Alo. 12:1-2
VE THĨNA MŨNENE MWĨKALĨLENĨ WA KWĨTHEMBA ŨTHEUNĨ WA KĨ-MWĨĨ?
Vena thĩna mũnene mwĩkalĩlenĩ wa nthembo ya ũtheu wa kĩ-mwĩĩ? Wĩthĩwa ne kĩndũ kya kũneena tũ kwasya vate ndei, kana mwĩkalĩle wa kĩkatoleki wa ũtheu wa kĩ-mwĩĩ wĩ mũisyonĩ. Nthĩnĩ wa nthĩ yonthe, ve vakuvĩ andũ mbee wa milioni ĩmwe ovamwe na athembi, ala manyuvie mo ene kũmũatĩĩa na kũmũthũkũma Ngai e weka ĩtina wa myaka mingĩ ya kũvundĩw’a. Kũũ ĩũlũ wa nthĩ, kĩla mũndũ nĩwĩtĩtwe amũatĩĩe Mũnene wake Mwĩai Ngai, na kĩla ũmwe amwĩtĩkaa kwa nzĩa yake yĩ mwanya. Notwose nthembo ya ũtheu wa kĩ-mwĩĩ ta nzĩa ĩmwe ĩla andũ matonya kwosa nĩ kana mamũatĩĩe Mwĩai Ngai kwa nzĩa ya vakuvĩ.
Asu nĩmo andũ ala meethĩiwe na mwĩkalo mwaĩlu, malea kwĩthokoanya na molaalai, na meeyĩkalya me atheu. Nĩmeekaa maũndũ onthe ala Kalondu wameaĩaa meke. Nĩmoovoiw’e kuma andũnĩ ala angĩ, methĩwe mailyĩ ta ũsyao wa mbee wa syĩndũ syonthe ĩthembeetwe Ngai na Kalondu (Ũvu. 14:4)
Mwĩai Ngai nĩwamwĩyĩaĩe Yelemia ta ũũ, “Ndũkatwae kĩveti na ndũkasyaie syana nthĩ ĩno” (Yel. 16:2). We wĩna wĩa ũla wanengiwe nĩ kana ũwĩanĩĩsye kwondũ wa Ũsumbĩ wa Ngai.